送沈司理赴闕改官
作者：郭祥正
朝代：宋

paragraphs: 捕寇治獄皆有聞，才力縱横真出羣。
薦書交上三歲滿，玉陛引對瞻吾君。
胸中策畫爛星斗，筆寫紙上虬龍奔。
完創補弊有捷理，此時歧路挐青雲。
雲霄問誰作霖雨，願洗邊城血中土。
和氣油然熟禾黍，天下蒸黎免窮苦。
男兒事業當致主，我獨沈溝亦無語。
離亭愁懷安可數，春風自在花飛舞。
船尾插旗轟畫鼓，摻袂青山遮别浦。